Der skal fortsat køres ekstra forsigtigt, hvis du skal ud på de nordjyske veje. DMI udsender varsel for isslag i hele Nordjylland. Det gælder frem til lørdag aften. Ifølge DMI, så udsender de varslet, fordi isslag medfører øget risiko for et stort antal uheld med personskade til følge. Færdsel, kørende såvel som gående, er forbundet med stor risiko for skade. - I aften efterhånden mest skyet og stedvis sne, der lokalt kan gå over i isslag, skriver DMI på sin hjemmeside. Isslag rammer landet et par gange hver vinter, og natten til lørdag er en af dem. Fredag var der også flere uheld på de nordjyske veje. Blandt andet ved Limfjordstunnelen i den nordgående retning mellem Nørresundby og motorvejskryds Vendsyssel. To biler var stødt sammen, men der skete udelukkende materiel skade. Derudover blev der også rykket ud til uheld i Aalborg Øst, Aalborg SV, Nørresundby, Svenstrup, Vodskov, Frederikshavn og Sæby.

Opsummering:
Nu advarer DMI om øget risiko for uheld på vejene særligt i nat og i morgen tidlig.